stanford-oval/wikipedia huggingface dataset:
מושל מרילנד
סגן המושל

לאחר שהתקיימה במשך מספר שנים בשנות ה-60 של המאה ה-19 נוצרה משרת סגן המושל מחדש ב-1971 בעקבות תיקון שהתקבל לחוקת מרילנד. בהשוואה לעמיתיו במדינות אחרות בארצות הברית, סגן מושל מרילנד הוא בעל תפקיד חלש יחסית. לדוגמה, בטקסס סגן המושל הוא נשיא הסנאט המדינתי, ובקליפורניה מועברות לסגן המושל כל סמכויות המושל כאשר זה האחרון נמצא מחוץ לגבולות המדינה. במרילנד הוא מחזיק בסמכויות ובתפקידים שהמושל מאציל לו. סגן המושל נבחר באותו פתק בחירה ולאותה תקופת כהונה כמו המושל. סגן המושל יורש את המושל רק כאשר משרתו של המושל מתפנה.
אף אחד מסגני המושלים של מרילנד לא נבחר בהמשך למשרת המושל בזכות עצמו, ואף אחד מהם גם לא ירש את משרת המושל בשל התפנותה עקב התפטרות, מוות או העברה מהתפקיד, למעט במקרה של בלייר לי השלישי, שכסגן המושל כיהן כמושל בפועל בתקופה בה המושל מרווין מנדל ריצה עונש מאסר של 19 חודשים בעוון הונאה מיוני 1977 ועד ינואר 1979. ב-1792, טרם היות משרת סגן המושל, כיהן ג'יימס ברייס כמושל בפועל לאחר פטירתו של ג'ורג' פלטר ועד השבעתו של המושל הקבוע, תומאס סים לי מתוקף היותו החבר הבכיר במועצת המושל.
מעון המושל

בשנים 1777–1870 התגורר מושל מרילנד בבית ג'נינגס שבאנאפוליס. הבית, ששכן במקום שאליו יתרחב בהמשך הקמפוס של האקדמיה הימית של ארצות הברית הסמוך, נמכר ב-1869 לאקדמיה לאחר שובה ממיקומה הזמני ברוד איילנד במהלך מלחמת האזרחים. הבית נהרס ב-1901 לטובת הקמת בניינים נוספים של האקדמיה. החל מ-1870 מתגוררים מושלי מרילנד בבית הממשלה (Government House), מעון שבמקור נבנה מלבנים אדומות בסגנון ויקטוריאני, ובשנות ה-30 של המאה ה-20 חודש ונבנה מחדש בסגנון אדריכלות ג'ורג'יאנית כך שהוא יתאים לבנייני המדינה הבנויים בסגנון הג'ורג'יאני-פדרלי באזור ההיסטורי של העיר. המעון ניצב בסמיכות לבית המדינה של מדינת מרילנד, שנבנה בשנים 1772–1797. בנוסף להיותו מעון למושל ולמשפחתו, מכיל הבית מספר חדרים ציבוריים שמשמשים את המושל לאירועים רשמיים.
התפתחות התפקיד

בתקופת קיומה של פרובינציית מרילנד, בעלי הקרקע שלה, הברונים והלורדים של בולטימור, שבאופן כללי התגוררו בממלכת אנגליה, בחרו מי יוכל לכהן כמושל נחלתם בשמם. לאונרד קלוורט (אנ'), אחיו הצעיר של ססיל קלוורט, ברון בולטימור השני, הגיע עם המתיישבים הראשונים במרץ 1634 כדי לכהן כמושל הראשון של פרובינציית מרילנד עד למותו ב-1647. החל מ-1692, כאשר איבדו ברוני בולטימור את שליטתם על המושבה, ועד 1715, הייתה מרילנד מושבת כתר, והמושל היה ממונה על ידי מלכי אנגליה. ב-1715 קיבלו הלורדים של בולטימור מחדש את הצ'רטר המלכותי שלהם ממלכי בריטניה מבית הנובר, וכאשר הייתה המושבה בבעלות הלורדים החמישי והשישי של בולטימור, הם היו אלו שמינו את מושלי המושבה עד לפרוץ המהפכה האמריקאית. המושל הראשון של מדינת מרילנד היה תומאס ג'ונסון, שהושבע לתפקידו ב-21 במרץ 1777.
על פי חוקת מרילנד הראשונה, שכוננה ב-1776, המושל נבחר לתקופות כהונה של שנה אחת על ידי שני בתי האספה הכללית. תיקון לחוקה שהתקבל ב-1838, קבע שהמושל ייבחר על ידי ציבור המצביעים לתקופת כהונה של שלוש שנים, כאשר בכל מערכת בחירות נבחר המושל באחד מתוך שלושת מחוזות הבחירה של המדינה: המזרחי, המערבי, והדרומי, שיועדו אך ורק לצורך בחירת המושל, כאשר בכל פעם בחרו במושל אך ורק תושבי אותו מחוז בחירה על פי סבב בין שלושת המחוזות. בחוקת מרילנד השנייה, שהתקבלה ב-1851 הונהגה תקופת כהונה של ארבע שנים, ובחוקת מרילנד השלישית, שהתקבלה ב-1864, בוטל הסבב של מחוזות הבחירה. חוקת מרילנד הרביעית והנוכחית התקבלה לאחר אשרורה במשאל עם ב-1867. בתיקון לחוקה שהתקבל ב-1922 הוסף לחוקה סעיף 17, שכותרתו "בחירות כל ארבע שנים", ושקבע את מועד הבחירות הבאות לשנת 1926 ולכל ארבע שנים לאחר מכן, ובכך הוזז לוח הזמנים של הבחירות שעד אז התקיימו בשנים אי-זוגיות ושונה למועד של בחירות אמצע הכהונה.
ספירו אגניו כיהן כמושל מרילנד ה-55 בשנים 1967–1969, ולאחר מכן כיהן כסגן נשיא ארצות הברית תחת הנשיא ריצ'רד ניקסון. עד כה, אגנויו הוא בן מרילנד שהגיע לדרגה הגבוהה ביותר בממשל הפדרלי, לצד נשיא בית המשפט העליון של ארצות הברית רוג'ר טוני. לאחר שהתפטר אגניו מתפקידו כסגן הנשיא על רקע אישומים בשחיתות, הוסר ב-1979 דיוקנו הרשמי כמושל בחדר קבלת הפנים של בית המדינה של מרילנד. ב-1995 הושב הדיוקן למקומו על ידי המושל פריס גלנדנינג, שציין שאין זו יכולתו של אף אחד לשנות את ההיסטוריה, לטוב או לרע, והביא דוגמה מספרו המפורסם של ג'ורג' אורוול 1984. במקרה של מרווין מנדל, הוסר דיוקנו בחדר קבלת הפנים בעקבות הרשעתו בהונאה ומאסרו והושב גם הוא ב-1993.
עד כה לא כיהנו נשים כמושלות מרילנד. עם זאת, נשים התמודדו לתפקיד בארבע מערכות בחירות (1974, 1994, 1998 ו-2002). בנוסף, אישה אחת, קתלין קנדי טאונסנד, כיהנה כסגנית מושל תחת המושל הדמוקרטי פריס גלנדנינג בשנים 1995–2003. אישה נוספת, קריסטן קוקס, ששמשה כמזכירת המחלקה לטיפול באנשים עם מוגבלויות, התמודדה ללא הצלחה למשרת סגן המושל כשותפתו למרוץ של המושל הרפובליקני בוב ארליק. קוקס הייתה ייחודית לא רק בכך שהיא אישה, אלא גם בהיותה סובלת מלקות ראייה.
שלושה ממושלי מרילנד, כולם בסוף המאה ה-18 ובתחילת המאה ה-19, כיהנו בשתי תקופות כהונה בלתי רצופות כל אחד. אלברט ריצ'י הוא המושל שמשך כהונתו היא הארוכה ביותר, 15 שנה.
ביאורים

↑  הבחירות הראשונות שבהן נבחר המושל בבחירה ישירה על ידי האזרחים, והראשונות לתקופת כהונה של שלוש שנים.
↑  הבחירות הראשונות שנערכו לתקופת כהונה של ארבע שנים.
↑  התפטר כדי לאייש מושב בסנאט של ארצות הברית.
↑  התפטר כדי לשמש כשגריר ארצות הברית בצרפת.
↑  על פי שינוי בחוקה, שונה לוח הזמנים של הבחירות כך שהחל מבחירות אלו הן התקיימו בצמוד לבחירות אמצע הכהונה בארצות הברית.
↑  התפטר כדי לכהן כסגן נשיא ארצות הברית.
↑  נבחר על ידי האספה הכללית של מרילנד כדי למלא את מקומו של ספירו אגניו, שהתפטר כדי לכהן כסגן נשיא ארצות הברית. ב-1970 נבחר בזכות עצמו לכהונה מלאה, וב-1974 נבחר לכהונה נוספת
↑  המשיך לכהן במקביל לסגנו וממלא מקומו, שכיהן כמושל בפועל, אף על פי שהחל מ-1977 ריצה עונש מאסר, ושב לכהונתו המלאה יומיים לפני סיומה.
הערות שוליים

↑  Prah, Pamela (March 9, 2007). "Massachusetts gov rated most powerful". Stateline.Org. Archived from the original on 12 April 2012.
1 2 3 4 5 6 7  "Maryland Governor: Origins and Functions". Maryland Manual Online. Maryland State Archives.
↑  "Budget and Fiscal Policy". Maryland Department of Legislative Services. Archived from the original on 2007-06-15.
↑  "Maryland Board of Public Works: Origin and Functions". Maryland Manual Online. Maryland State Archives.
↑  "Lieutenant Governor: Origins and Functions". Maryland Manual Online. Maryland State Archives. 2006.
↑  "Government House, A Maryland Treasure". Maryland State Archives.
↑  "Thomas Johnson, MSA SC 3520-743". msa.maryland.gov.
↑  "Historical List Gubernatorial Elections in Maryland 1838-2014". Archives of Maryland.
↑  Press Conference statement, April 13, 1995
↑  Timberg, Robert (October 14, 1993). "Mandel portrait hung in State House". The Baltimore Sun.
| מושלי מדינות ארצות הברית ארצות הברית |
| --- | --- | --- |
| מושלי מדינות ארצות הברית | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג •  ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| ראו גם | נשיא ארצות הברית • זכויות המדינות בארצות הברית |  |
| --- | --- |
בקרת זהויות :  NLI: 987011288658405171  GND: 5301736-5  LCCN: n50071391  SNAC: w6hx574c  VIAF: 148895459   WorldCat (עם VIAF): 148895459 
מעון מושל מרילנד באנאפוליס
מעון המושל, שלהי דצמבר 2009
הבחירות לנשיאות טוגו 2020

הבחירות לנשיאות נערכו בטוגו ב-22 בפברואר 2020. הנשיא (אנ') המכהן פור ניאסנגבה מטעם מפלגת האיחוד למען הרפובליקה (אנ') (UPR) נבחר מחדש לכהונתו הרביעית עם 71% מהקולות בסיבוב הראשון. המתמודד הכי קרוב אליו היה אגביומה קודג'ו, ראש ממשלה לשעבר ומנהיג המפלגה שנוסדה בסמוך לבחירות, התנועה הפטריוטית לדמוקרטיה ופיתוח, שקיבלה 19% מהקולות.
מערכת הבחירות

תיקוני חוקה שאושרו במאי 2019 שינו את שיטת הבחירות לנשיאות לשיטת שני הסיבובים, והחליפה את שיטת הבחירות הרובנית שהייתה קיימת עד אז.
התיקונים בוצעו בעקבות הבחירות לפרלמנט בדצמבר 2018, שהוחרמו על ידי ארבע עשרה מפלגות אופוזיציה במחאה נגד 'הטיה', סירוב לחזור לחוקת 1992 ושימוש בגבולות אזורי בחירה שהעדיפו את UPR. כתוצאה מכך, UPR זכתה ב-59 מתוך 91 מושבים בפרלמנט.
התיקונים לחוקה הכניסו מחדש את מגבלות הכהונה שבוטלו ב-2002. השינויים מגבילים נשיא לכהן שתי כהונות של חמש שנים. עם זאת, המגבלות לא חלו רטרוספקטיבית, ואיפשרו לפור ניאסנגבה לכהן שתי כהונות עתידיות בנוסף לשלוש שכבר כיהן.
קמפיין

באוקטובר 2019 מפלגת האופוזיציה העיקרית, הברית הלאומית לשינוי, אישרה שמנהיגה ז'אן-פייר פברה יהיה המועמד שלה.
בינואר 2020, הארכיבישוף האמריטוס של לומה, פיליפ פנוקו קפודזרו, קרא להשהות את הבחירות כדי לאפשר ביצוע רפורמות בבחירות. קפודזרו תמך בקמפיין ופעל עבור אגביומה קודג'ו, וכאשר התפרסמה בבוקר הבחירות חדשות כי קודג'ו מוביל בסקרים, דווח כי שניהם הושמו במעצר בית.
התנהלות הבחירות

בפברואר 2020 פרסמה הוועדה להגנה על עיתונאים מכתב הקורא לממשלת טוגו להימנע מלצמצם את שירותי האינטרנט כפי שנעשה ב-2017 ו-2018, וכינתה זאת סכנה מרכזית לתהליך הדמוקרטי של המדינה.
דווח כי ועדת הבחירות הלאומית העצמאית של טוגו הסירה את הסמכתם של הייעוץ הלאומי של החברה האזרחית של טוגו, קבוצת משקיפים מרכזית שתוככנה לפקח על התנהלות תקינה של הבחירות.
ביום הבחירות הקיף הצבא את ביתו של קודג'ו בעקבות דיווחים שהוא מוביל בספירה.
לאחר תצפית על הבחירות, הקהילה הכלכלית של מדינות מערב אפריקה קבעה שהן חופשיות ושקופות, ושיבחה את האוכלוסייה על השתתפותה השלווה כשיפור מההפגנות בשנים הקודמות נגד שלטונה הארוך של משפחת ניאסנגבה. עם זאת, השבתות אינטרנט פזורות נרשמו ברחבי הבירה ובערים גדולות אחרות, מה שגרם הן לארגונים בינלאומיים והן למפלגות האופוזיציה להטיל ספק בתוצאות.
תוצאות

| מועמד | מועמד | מפלגה | קולות | % |
| --- | --- | --- | --- | --- |
|  | פור ניאסנגבה | האיחוד למען הרפובליקה (UPR) | 1,760,309 | 70.78 |
|  | אגביומה קודג'ו | התנועה הפטריוטית לדמוקרטיה ופיתוח (PMDD) | 483,926 | 19.46 |
|  | ז'אן-פייר פברה | האיחוד הלאומי לשינוי (NAC) | 116,336 | 4.68 |
|  | איימה גוג | איחוד הדמוקרטים לשילוב התפתחותי | 59,777 | 2.40 |
|  | וולו קומי | הברית הסוציאליסטית לשינוי | 29,791 | 1.20 |
|  | ז'ורז' ויליאמס קואסן | בריאות האנשים | 19,923 | 0.80 |
|  | טשסונה טאורה | התנועה האזרחית לדמוקרטיה ופיתוח | 16,814 | 0.68 |
| סך הכל | סך הכל | סך הכל | 2,486,876 | 100.00 |

| קולות כשרים | קולות כשרים | קולות כשרים | 2,486,876 | 89.80 |
| קולות פסולים/פתק לבן | קולות פסולים/פתק לבן | קולות פסולים/פתק לבן | 282,411 | 10.20 |
| סך כל הקולות | סך כל הקולות | סך כל הקולות | 2,769,287 | 100.00 |
| מצביעים רשומים/שיעור ההצבעה | מצביעים רשומים/שיעור ההצבעה | מצביעים רשומים/שיעור ההצבעה | 3,614,056 | 76.63 |
מקור: בית המשפט לחוקה של טוגו
ביקורת

ב-25 בפברואר הגיש קודג'ו עתירה לבית המשפט לחוקה בבקשה לבטל את התוצאות. הוא האשים את הרשויות על הצבה של קלפיות מזויפות, מילוי מעטפות בפתקים ובמתן אישור לאזרחים להצביע מספר פעמים עבור ניאסנגבה. שלושה ימים לאחר מכן, הוא וקפודזרו קראו להפגנות ציבוריות, וכתוצאה מכך הצבא הקיף את בתיהם והמשרד למנהל השטחים קבע שהמחאות יהיו בלתי חוקיות. חברי האספה הלאומית הגיבו בהאשמת קודג'ו בתכנון הפיכה. שר ההגנה, יארק דמהאם, טען כי ההקפה סביב בתיהם של קודג'ו וקפודזרו נבעו לצורך הגנה עליהם. מנגד טען קודג'ו כי לא ניתן לו כל הסבר על כך ושהוא סבור שפעולה זו נועדה להקנות לשלטון זמן לזיוף הקולות.
הערות שוליים

↑  Togolese to vote in presidential election on 22 February 2020 Panapress, 6 December 2019
↑  Togo President Gnassingbé wins re-election Deutsche Welle, 24 February 2020
1 2 3 4  נשיא טוגו, שמשפחתו שולטת כ-50 שנה במדינה, זכה בבחירות, באתר וואלה, 24 בפברואר 2020
1 2  Togo changes law to let president stand for two more terms Al Jazeera, 9 May 2019
↑  Togolese Republic: Election for President IFES
↑  Roberts, Tyson. "Analysis | Why did 14 opposition parties just boycott Togo's legislative election?". Washington Post (באנגלית). נבדק ב-2020-05-08.
↑  Togo's main opposition party chooses leader as 2020 flagbearer Africa News, 20 October 2019
↑  Togo: Archbishop Kpodzro Joins Calls for Suspension of February Presidential Elections
1 2  "Confusion in Togo as military men hold leading candidate hostage". Vanguard News (באנגלית). 2020-02-22. נבדק ב-2020-04-02.
↑  "CPJ joins letter calling on Togo government not to shut down internet". cpj.org (באנגלית). נבדק ב-2020-04-02.
↑  "Togo election: Main observer group barred from monitoring". www.aljazeera.com. נבדק ב-2020-04-02.
↑  Adeoye, Aanu. "West African Leaders Are Rolling Back Democratic Gains". Foreign Policy (באנגלית). נבדק ב-2020-04-02.
↑  Preliminary Declaration ECOWAS, 24 February 2020
↑  "Togolese opposition denounces vote irregularities". Africa News.
1 2  "Togo 's Implausible Election Results". Africa Center for Strategic Studies (באנגלית). נבדק ב-2020-04-02.
↑  "Togo National Assembly summons opposition leader, accuses him of plotting coup". Ghana News Agency. נבדק ב-2020-04-02.
המוקד לפליטים ולמהגרים

| --- | --- |

 תחום:  international activities 
 מדינה:  ישראל 
 מטה הארגון:  רח' הצפירה 18, תל אביב
 מייסדים:  מרים דרמוני שביט, סיגל רוזן, יהודית אילני
 יושב ראש:  ד"ר אילן כהן
 מנכ"ל:  ענת הרמן-אהרוני
 תקופת הפעילות:  1998–הווה (כ־26 שנים)
 האתר הרשמי
 
המוקד לפליטים ולמהגרים הוא ארגון זכויות אדם ישראלי הפועל לעיגון והגנה על זכויות של מבקשי מקלט, מהגרי עבודה, וכן של קורבנות סחר בבני אדם. הארגון מסייע גם לפליטים מאפריקה השוהים בישראל.
הערות שוליים

↑  פורטל עובדים זרים וסיעוד - המדריך המלא, באתר www.ovdimzarim.co.il
↑  כנס שדרות
↑  באתר הרשמי
↑  דרעי הורה על ביטול גירוש אזרחי קונגו מישראל, באתר ynet, 7 במרץ 2019
↑  המוקד לפליטים ולמהגרים לשר הפנים: הענק מעמד הומניטרי ל-27 שורדות סחר בבני אדם, ‏יוני 2020
↑  אונס, מכות והרעבה: הנשים שנחטפו ועונו, מצאו בית בישראל - ועומדות בפני גירוש, נבדק ב-2024-07-29
↑  שירלי ברקוביץ', נשים מאתיופיה שהיו קורבנות סחר יישארו בישראל, באתר כאן – תאגיד השידור הישראלי, 31 בינואר 2021
↑  סיגל רוזן, שירה עבו, עו"ד סתיו פס-חי, מעמדם של ילדי מבקשי מקלט בישראל וברחבי העולם: דוח מחקר, באתר המוקד לפליטים ולמהגרים, ‏יוני 2022
↑  הדר גיל-עד, הדילמה הכואבת של דן: להישאר בישראל שבה נולד - או לעזוב עם אימו המגורשת, באתר ynet, 17 ביולי 2024
| --- | --- |
בקרת זהויות :  NLI: 987007590767105171
דיסקית פיוניר

התחריט על דיסקית פיוניר
מיקום הדיסקית על תומכות האנטנה
דיסקית פיוניר (באנגלית: Pioneer plaque) היא לוח אלומיניום שצורף לחלליות פיוניר 10 (ששוגרה במרץ 1972) ופיוניר 11 (אשר שוגרה באפריל 1973). הדיסקית נועדה להעביר מסר מהאנושות לחוצנים תבוניים שאליהם עשויות להגיע החלליות. על הלוח מצוירות דמויות עירומות של גבר ואישה, וכן מספר סמלים שנועדו לתאר את מיקומו של כדור הארץ.
הדיסקית צורפה לחלליות משום שהן היו הראשונות שהתעתדו לצאת ממערכת השמש, ולכן בזמן בנייתן עלה הרעיון לשלוח עליהן מסר. הדיסקית הוצמדה לתומכות האנטנה, על מנת להגן עליה מפני שחיקה בידי חלקיקי אבק. לחלליות הבאות שנועדו לצאת ממערכת השמש, וויאג'ר 1 וויאג'ר 2, צורף מסר מסובך יותר ומפורט יותר על גבי תקליט זהב.
הדיסקית מאוזכרת בסדרות מדע בדיוני רבות, כמו "פיוצ'רמה" ו"מסע בין כוכבים", בעיקר באופן סאטירי כאמצעי שלא יעזור כהוא זה ליצירת קשר עם תרבויות זרות.
רקע

הרעיון המקורי, שפיוניר תישא מסר מהאנושות, הועלה על ידי אריק בורגס בעת ביקורו במעבדה להנעה סילונית בפסדינה שבקליפורניה, במהלך הפעלת מארינר 9. יחד עם ריצ'רד הוגלנד הוא פנה לד"ר קרל סייגן שהרצה על חיים מחוץ לכדור הארץ ועל תקשורת עם חוצנים בכנס שהתקיים בחצי האי קרים. ד"ר סייגן ראה את הרעיון באור חיובי מאוד, וכך גם נאס"א שנתנה לו שלושה שבועות לתכנן את המסר. יחד עם ד"ר פרנק דרייק הוא עיצב את הדיסקית, שהוכנה הלכה למעשה על ידי מי שהייתה אז אשתו, האמנית לינדה סאלזמן סייגן.
הדיסקית הראשונה שוגרה על גבי פיוניר 10 ב-2 במרץ 1972, והשנייה שוגרה על גבי פיוניר 11 ב-5 באפריל 1973. שתי החלליות נמצאות כיום בשוליים החיצוניים של מערכת השמש, והקשר עמן נותק, כצפוי. האות האחרון מפיוניר 11 התקבל בשנת 1995, והאות האחרון מפיוניר 10 ב-2003.
מאפיינים

חומר גלם: אלומיניום מוזהב מאולגן.
רוחב: 229 מילימטר.
גובה: 152 מילימטר.
עובי: 1.72 מילימטר.
עומק החריטה הממוצע: 0.381 מילימטר.
מסה: בערך 0.12 קילוגרם.
משמעות השרטוטים > פליטת קרינה מאטום מימן

בקצה השמאלי העליון של הדיסקית מצוירים שני מצבים של אטום מימן נייטרלי, המורכב מפרוטון אחד ומאלקטרון אחד. מימן הוא היסוד השכיח ביותר ביקום. הציור מייצג את שני מצבי הספין של הרמה האנרגטית הנמוכה ביותר של האטום. במצב אחד, הספין של האלקטרון ושל הפרוטון הם באותו כיוון ("מצב מקביל"), ובמצב השני כיוונם הפוך ("מצב אנטי-מקביל").
האנרגיה של המצב המקביל היא מעט גבוהה יותר (hyperfine splitting), ואטום יכול לעבור ממצב מקביל לאנטי-מקביל תוך פליטת פוטון. עבור אטום בודד, מעבר כזה מתרחש בממוצע כל 10 מיליון שנה, אך באזור צפוף באטומי מימן סביר לראות פליטה קבועה של פוטונים באורך גל המתאים. כאשר מכוונים רדיו טלסקופ לאזור עשיר באטומי מימן רואים את קו הפליטה הזה בבירור, וההנחה הייתה שגם תרבויות מתקדמות מחוץ לכדור הארץ מכירות את התופעה.
קו שמצויר על גבי הדיסקית בין שני המצבים נועד לציין מעבר אפשרי ממצב אחד לשני. מתחת לשרטוט מצוין קו אנכי קצר שמייצג את הספרה הבינארית 1. השרטוט מגדיר יחידת בסיס של אורך ותדירות על ידי מאפייני הפוטון הנפלט/נקלט במעבר שכזה: אורך הגל שלו 21 סנטימטר, ותדירותו 1,420 מגה-הרץ. יחידות אלה ישמשו בשרטוטים האחרים בדיסקית.
משמעות השרטוטים > דמויות גבר ואישה

בצדה הימני של הדיסקית משורטטות דמויות עירומות של גבר ואישה ומאחוריהן מצוירת החללית על מנת לתת קנה מידה שיאפשר לחוצנים לדעת את הגודל האופייני של בני האדם. בין הקווים שמציינים את גובה האישה כתוב המספר הבינארי 8, הוא גובה האישה ביחידות שנקבעו למעלה (8×21ס"מ=168ס"מ). ידו הימנית של הגבר מורמת, וזאת על מנת לסמל שפניו לשלום, אם כי הסיכוי שהמחווה תובן הוא אפסי. בכל מקרה, הרמת היד מראה שהגפיים יכולות לזוז. במקור, הדמויות החזיקו ידיים, אך הציור שונה כשהובן שהמוצא עלול לחשוב בטעות שמדובר בייצור אחד ולא בשניים.
ניתן לראות שאיברי המין של האישה לא מופיעים בציור ורק כף הערווה שלה מצוירת. נטען שהיות שהזמן שניתן לסייגן להכין את הדיסקית היה קצר מאוד, הוא פחד שנאס"א תפסול את השרטוט אם הוא יכיל ציור מורכב מדי של איברי המין. אולם, לפי הסיפור המפורט יותר של מארק וולוורטון, הציור המקורי כלל קו קצר שמסמן את הפות. הקו הוסר עקב התנגדותו של ג'ון נוגל שהיה בזמנו המדען הראשי של נאס"א.
סייגן עצמו אמר ש"הקו הקצר מאוד בדיאגרמה הושמט, בין השאר, משום שגם בפסלים יוונים קלאסיים הוא מושמט. אך הייתה סיבה נוספת: רצוננו לראות את הדיסקית משוגרת עם פיוניר 10. בדיעבד, יכול להיות ששפטנו את הצמרת המדעית-פוליטית של נאס"א כפוריטנית יתר על המידה. בדיונים הרבים שהיו לי עם אנשי נאס"א לא היה אחד שהתנגד מסיבות המתאימות לתקופה הוויקטוריאנית. להפך, קיבלתי הרבה עידוד שעזר לאורך הדרך". הוא אמר גם ש"השמועה בדבר צנזורה ממשלתית על הדיסקית כבר מתועדת ומבוססת כל כך שאף הצהרה מהמתכננים, או מהממשלה, לא תשפיע. אבל אנחנו יכולים לנסות."
משמעות השרטוטים > מיקום מערכת השמש יחסית לארבעה עשר פולסרים ולמרכז הגלקסיה

בשרטוט המעגלי בצדה השמאלי של הדיסקית נראים 15 קווים היוצאים מאותו מקור. על 14 מהקווים מצוינים מספרים בינאריים שמסמלים את זמני המחזור של הפולסרים אותם הם מייצגים, ביחידות התדירות הבסיסיות שנקבעו בציור של אטום המימן. מאחר שזמני המחזור הללו משתנים עם הזמן, ניתן לחשב דרכם את תקופת הייחוס בה שוגרה החללית. אורך הקווים מציין את המרחק היחסי של השמש לכל אחד מהפולסרים ולמרכז הגלקסיה. סימון עבה בסוף כל קו מציין את המרחק של כל פולסר ממישור הגלקסיה.
אם תימצא הדיסקית, ייתכן שלא כל הפולסרים ייראו ממקום המציאה. לכן, ציינו המתכננים 14 פולסרים, ולא הסתפקו במספר קטן יותר, כך שגם אם חלק מהפולסרים לא ייראו, ניתן יהיה עדיין לאתר את מיקום מערכת השמש בעזרת טריאנגולציה.
רישום זמן המחזור של הפולסר המסומן על ידי הקו הארוך הנמשך כלפי מטה וימינה עלול לבלבל; כאשר שוגרה החללית פיוניר 10, נמדד זמן המחזור שלו כ-0.388 שניות. כאשר נרשם זמן המחזור בכפולות של יחידת תדר הבסיס (1,420 מגה-הרץ) התקבל המספר הבינארי 100000110110010110001001111000. ברישום הבינארי של זמן המחזור, 20 הספרות האחרונות נמצאות בתחום השגיאה, לעומת ספרה אחת בלבד ברישום בבסיס עשרוני. נטען שעדיף היה לרשום 100000110100000000000000000000, ובכך לרמוז שאין ודאות לגבי 20 הספרות הימניות.
הקו הארוך יחסית, הנמשך ימינה אל מאחורי הדמויות האנושיות ואין עליו מספרים בינאריים בא לסמן את המרחק מהשמש למרכז שביל החלב.
משמעות השרטוטים > מערכת השמש

בתחתית הדיסקית ישנה דיאגרמה סכמטית של מערכת השמש בה מצויר מסלול החללית פיוניר 10 על ידי חץ (דבר שזכה לביקורת רבה). שתי הדיסקיות על פיוניר 10 ו-11 זהות, אך פיוניר 11 שוגרה למסלול שונה, כך שתבקר גם בשבתאי, עובדה שעושה את הדיסקית על פיוניר 11 מעט לא מעודכנת. טבעות שבתאי יכולות להוות סימן היכר נוסף למערכת השמש. טבעות צדק, נפטון ואורנוס לא מופיעות כי הן לא היו ידועות בזמן השיגור. פלוטו מצוין בדיאגרמה ככוכב לכת למרות היותו כוכב לכת ננסי לפי החלטה של ה-IAU, זאת מאחר שהחללית שוגרה לפני העברת ההחלטה בשנת 2006.
המספרים הבינאריים שליד כוכבי הלכת מראים את המרחק הממוצע של כוכב הלכת מהשמש, כאשר יחידות המידה הן עשירית המרחק בין כוכב חמה והשמש.
ביקורת

הביקורת המרכזית על הדיסקית טוענת שנקודת מבטה אנתרופוצנטרית מדי, כלומר, זהו מסר שנכתב כאילו הוא מיועד לבני אדם, תרבות אחרת תתקשה להבינו. תכנון המסר, ששאף לקודד כמה שיותר מידע במינימום מקום, גרם לכך שאף מדענים אנושיים שניסו לפענח אותו לא יכלו לכולו.
באופן אירוני, נראה שדווקא החלק שמובן לאדם באופן האינטואיטיבי ביותר, שרטוט מסלול החללית, יהיה מסובך ביותר לתרבות שתמצא את המסר. מאמר בכתב העת סיינטיפיק אמריקן טוען ששימוש בחץ לציון מסלול הוא מלאכותי-אנושי ותרבות אחרת יכולה שלא למצוא שום משמעות בסימן הזה. אף על פי כן, ניתן להתייחס לדיסקיות כמעין קפסולת זמן, משום שנמצא בהן מידע על התפישה המדעית נכון למחצית המאה ה-20 וייתכן שבעתיד בני אדם שינועו בחלל החיצון יוכלו "לצוד" אותן ולפענח את המסר.
הדיסקית ספגה ביקורת רבה גם בגלל הדמויות העירומות המוצגות בה. העיתון שיקגו סאן-טיימס ריטש את אברי המין בתמונה, והלוס אנג'לס טיימס קיבל הרבה "תגובות נזעמות" מצד קוראים שהאשימו את נאס"א בהוצאת כספי מיסים אמריקאיים על שילוח "דברי זימה" לחלל.
ביקורת נוספת הועלתה לגבי מסירת נקודות ציון למיקום מערכת השמש בדסקית. היות שאין מידע רב אודות חוצנים, אשר עשויים להיות עוינים ואף תוקפניים, נטען כי לא היה זה מן החכמה לשלוח את המידע לחלל.
ראו גם

תקליט הזהב של וויאג'ר
הודעת ארסיבו
פרדוקס פרמי
פרויקט סט"י
תקשורת בין-כוכבית
דיסקית לוסי
הערות שוליים

↑  אלן פלטשר, "The art of looking sideways" Phaidon Press, 2001. ISBN 0-7148-3449-1
↑  Mark Wolverton, The Depths of Space: The Story of the Pioneer Planetary Probes, Joseph Henry Press, 2004, p. 79. ISBN 0-309-09050-4.
↑  Wolverton, supra., p. 80.
↑  Carl Sagan, Cosmic Connection: An Extraterrestrial Perspective, Cambridge University Press, 2000, ISBN 0-521-78303-8, pages 22-25
↑  אסור לפספס‏, "טיפשי ומסוכן": נאס"א שלחה לחלל מסר שיכול להביא לסוף העולם, באתר וואלה, 23 באוגוסט 2017
שינוי ספין ברמה האנרגטית הנמוכה של אטום מימן נייטרלי
דמויות גבר ואישה
מיקום מערכת השמש יחסית לארבעה עשר פולסרים ולמרכז הגלקסיה
מערכת השמש ומסלול פיוניר 10
דרכון ביומטרי

הסמל הביומטרי הבינלאומי אשר מוצב בדרך כלל בתחתית כריכות הדרכונים הביומטרים השונים בעולם
מדינות שבהן נעשה שימוש בדרכונים ביומטריים
דרכון נורווגי ביומטרי עם הסמל הביומטרי הבינלאומי בתחתיתו
שבב המשולב בדרכון ביומטרי בריטי
דרכון ביומטרי הוא דרכון המשלב נתונים כתובים ואלקטרוניים-ביומטריים על מנת לזהות את נושאו. המידע החיוני בדרכון מאוחסן במעגל משולב זעיר בטכנולוגיית RFID, המאפשרת קריאה באמצעות קרינה אלקטרו-מגנטית ללא מגע, ומאובטח באמצעות חתימה דיגיטלית.
הארגון הבינלאומי לתעופה אזרחית קובע את נתוני הקובץ הביומטרי ואת פרוטוקול התקשורת שישמש לקריאתו, והמידע מאוחסן במעגל המשולב בצורת קובץ JPEG או אחר. מפרט הדרכון הביומטרי כפוף לתקינה בינלאומית (ISO/IEC 14443) המבטיחה תאימות בין דרכונים של מדינות שונות ומתוצרתם של יצרנים שונים.
הנתונים המאוחסנים על השבב

הדרכונים הביומטריים הנמצאים כיום בשימוש מכילים לרוב את הפרטים הבאים: שם, מספר דרכון, לאום, תאריך לידה, מין, תאריך תוקף, תמונות פנים, טביעות האצבעות, וקשתית העין. השבב מכיל גם מספר קבצים אשר מסייעים לאמת שהשבב מקורי ושהנתונים על השבב לא שונו.
אבטחה

דרכונים ביומטריים מצוידים במספר מנגנוני אבטחה על מנת למנוע שימוש לרעה בטכנולוגיה החדישה מצד גורמים חיצוניים:
גישת בקרה בסיסית (Basic Access Control) - מספק הגנה מפני גישה לנתונים שבשבב בנוסף לאבטחת ערוץ התקשורת לשבב. גישה לנתונים אפשרית רק לאחר הזנת המפתח הנכון עבור שבב זה.
אימות פסיבי (Passive Authentication) - מונע שינוי של הנתונים המאוחסנים בשבב. השבב מכיל קובץ מיוחד בו מאוחסנים מספרי שליטה. במקרה שקובץ בשבב השתנה (לדוגמה, תמונת פנים), ניתן לגלות זאת באופן מיידי.
אימות אקטיבי (Active Authentication) - מאפשר להבחין בין שבבים מקורים לשבבים מזויפים. השבב מכיל קוד סודי שלא ניתן לקרוא או להעתיק אותו.
בקרת גישה מורחבת (Extended Access Control) - פונקציה נוספת המשמשת הגנה מפני גישה לנתונים. פונקציה זו משמשת בדרך כלל לצורך הגנה מפני דליפת מידע רגיש, כגון טביעות אצבעות.